ET Euroopa Liidu Teataja C 96/8

Ärakuulamise eest vastutava ametniku lõpparuanne (1) juhtumi Arjowiggins/M-Real Zanders kohta

(COMP/M.4513)

2009/C 96/04

Otsuse eelnõu põhjal võib teha järgmisi tähelepanekuid:

SISSEJUHATUS

31. oktoobril 2007 sai komisjon määruse (EÜ) nr 139/2004 artikli 4 lõikele 1 vastava ning artikli 4 lõike 5 kohast viidet järgiva teatise kavandatava koondumise kohta. Kavandatava koondumise kohaselt omandab Prantsusmaa ettevõtja Arjowiggins SAS („Arjowiggins”) täieliku kontrolli ettevõtja M-Real Zanders GmbH („M-Real Zanders”) teatavate varade üle, st Saksamaal Dürenis asuva paberitööstusettevõtja Reflex kõigi varade üle ning 25 % osaluse Hiina ettevõtja Zhejiang Minfeng Zanders Paper Company Ltd üle. Arjowiggins kuulub ettevõtjale Sequana Capital ja M-Real Zanders kuulub Soome kontsernile Metsäliitto.

7. detsembril 2007 algatas komisjon menetluse, sest koondumise kokkusobivus ühisturuga tekitas tõsiseid kahtlusi (määruse (EÜ) nr 139/2004 artikli 6 lõike 1 punkt c).

KIRJALIK MENETLUS

Vastuväited ja neile vastamise aeg

4. märtsil 2008 esitas komisjon vastuväited, millele Arjowiggins vastas 18. märtsil 2008.

Toimikule juurdepääs

Ettevõtja Arjowiggins juurdepääs toimikule

Arjowiggins kui teatise esitaja sai juurdepääsu toimikule CD-ROMil järgmisel päeval pärast vastuväidete esitamist.

Hiljem anti talle mitmel korral juurdepääs dokumentidele, mis lisati toimikusse menetluse käigus.

Ettevõtja M-Real Zanders juurdepääs toimikule

12. märtsil 2008 edastati ettevõtjale M-Real Zanders, kes on kavandatavas tehingus müüja, tema taotluse alusel vastuväidete mittekonfidentsiaalne versioon ning talle anti võimalus esitada selle kohta oma märkusi. Müüja, kes rakendusmääruse (2) tähenduses on muu asjaomane osaline, taotles pärast seda juurdepääsu toimikule. Komisjoni asjaomane talitus andis kooskõlas konkurentsi peadirektoraadi ühinemisjuhtumite puhul kehtivate parima tava eeskirjadega ettevõtjale M-Real Zanders juurdepääsu oluliste dokumentide (näiteks ettevõtja Arjowiggins äriplaan paberitööstusettevõtja Reflex kohta) mittekonfidentsiaalsele versioonile. Lisaks edastati ettevõtjale M-Real Zanders ka vastuväidetele esitatud ettevõtja Arjowiggins vastuse mittekonfidentsiaalne versioon.

Kolmanda isiku kaasamine

Luban Nordrhein-Westfaleni liidumaa majandus- ja energeetikaministeeriumil põhjendatud taotluse korral menetluses osaleda kolmanda isikuna vastavalt otsuse 2001/462/EÜ, ESTÜ artikli 6 lõikele 1.

SUULINE MENETLUS

Suuline ärakuulamine

Suuline ärakuulamine toimus 31. märtsil 2008. Sellel osalesid nii teatise esitaja kui ka muu asjaomase osalise esindaja, kolmas isik ja kolm liikmesriiki.

Suulisel ärakuulamisel keskendusid ettevõtja Arjowiggins esindajad teatavatele kirjalikult esitatud märkustele komisjoni vastuväidetes kajastatud järelduste kohta ning arendasid neid edasi. Nad väitsid, et muu hulgas ei ole komisjon võtnud täielikult arvesse söevaba isekopeeruva paberi turu dünaamikat. Sellega seoses rõhutasid nad, et väljaspool Euroopat, eelkõige Ameerika Ühendriikides asuvate tootjate poolsest impordist põhjustatud konkurents muutub aina olulisemaks. Samuti arvustasid nad teatavate riiklike söevaba isekopeeruva paberi turgude pealiskaudset analüüsi. Kalka ja kvaliteetse paberi turu vallas ei nõustunud ettevõtja Arjowiggins tooteturu määratlustega ja väitis, et kavandatava tehingu konkurentsimõju oleks tähtsusetu.

Samuti seadis ettevõtja Arjowiggins kahtluse alla mõned komisjoni turu-uuringu tulemused, viidates sellele, et komisjoni küsimustike masintõlge oli osaliselt puudulik.

ÄRAKUULAMISELE JÄRGNUD MENETLUS

Kohustused

7. aprillil 2008 esitas ettevõtja Arjowiggins komisjonile kohustused, mida ta muutis 28. aprillil 2008. Kohustused hõlmasid peamiselt loobumist paberitööstusettevõtja Reflex söevaba isekopeeruva paberiga seonduvast tegevusest.

Asjaolusid käsitlev kiri

Pärast vastuväidete esitamist saatis komisjon välja täiendava küsimustiku, et koguda täiendavat teavet söevaba isekopeeruva paberi turu kohta. Samuti ristkontrollis ta tõlgitud küsimustike alusel saadud vastuseid. Selleks et tagada ettevõtjale Arjowiggins õigus kaitsele, saatis komisjon 18. aprillil 2008 talle asjaolusid käsitleva kirja, milles esitas kokkuvõtte täiendavatest asjaoludest, ning andis 18. ja 24. aprillil 2008 kahel CD-ROMil täiendava juurdepääsu toimikule. Ettevõtja Arjowiggins vastas asjaolusid käsitlevale kirjale 25. aprillil 2008.

Täiendav juurdepääs toimikule

14. aprilli 2008. aasta kirjaga taotles ettevõtja Arjowiggins seda, et ma vaataksin üle juurdepääsu ulatuse, mille ta oli saanud teatavate väljaspool Euroopat asuvate tootjate vastustele. Teatise esitaja väitis, et talle edastatud CD-ROM ei sisaldanud teatavaid vastuseid, millele on viidatud teistes dokumentides, ning et talle kättesaadava mittekonfidentsiaalse versiooni alusel on ta jõudnud järeldusele, et komisjon ei ole piisavalt uurinud impordist põhjustatud konkurentsi piiravat mõju ettevõtja Arjowiggins turuseisundile. Pärast toimiku asjakohase osa läbivaatamist otsustasin 21. aprillil 2008 vastavalt otsuse 2001/462/EÜ, ESTÜ artiklile 8, et vastajate konfidentsiaalsustaotlust arvestades on ettevõtja Arjowiggins saanud nõuetekohase juurdepääsu taotletud dokumentidele. Selleks et anda ettevõtjale Arjowiggins põhjalikumaid väljavõtteid vastustest ja selleks, et anda talle parem ülevaade komisjoni esialgsete järeldusteni jõudmisest, taotlesin komisjoni asjaomaselt talituselt, et ta paluks vastajatel oma konfidentsiaalsustaotlused läbi vaadata. Selle tulemusena avalikustati ettevõtjale Arjowiggins täiendav teave (üks vastajatest loobus oma konfidentsiaalsusnõudest täielikult, teine osaliselt).

OTSUSE EELNÕU

Otsuse eelnõus on komisjon jõudnud järeldusele, et teatise esitaja esitatud kohustused on piisavad, et kõrvaldada toimuvast tehingust tulenevad konkurentsiprobleemid söevaba isekopeeruva paberi turul. Vastupidi oma esialgsele hinnangule märgib komisjon graafikas ja tööstuses kasutatava kalka ning kvaliteetse paberi kohta seda, et koondumine ei takista märkimisväärselt tõhusat konkurentsi asjaomastel turgudel ning on seetõttu ühisturu ja EMP lepinguga kokkusobiv.

Olen seisukohal, et osaliste õigust anda kirjalikke ja suulisi selgitusi on käesolevas juhtumis arvestatud.

Brüssel, 23. mai 2008 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 (EÜT L 162, 19.6.2001, lk 21).

(2) Komisjoni määrus (EÜ) nr 802/2004, 7. aprill 2004, millega rakendatakse nõukogu määrust (EÜ) nr 139/2004 kontrolli kehtestamise kohta ettevõtjate koondumiste üle (ELT L 133, 30.4.2004, lk 1).